SK Úradný vestník Európskej únie C 66/18

Oznámenie uverejnené podľa článku 27 ods. 4 nariadenia Rady (ES) č. 1/2003 vo veci COMP/39.140 – DaimlerChrysler

(2007/C 66/08)

1. ÚVOD

V prípadoch, v ktorých má Komisia v úmysle prijať rozhodnutie požadujúce ukončenie porušovania práva a dotknuté podniky navrhnú záväzky, ktoré sú ochotné na seba prevziať, aby rozptýlili obavy, ktoré Komisia vyjadrila vo svojom predbežnom posúdení, môže Komisia podľa článku 9 nariadenia Rady (ES) č. 1/2003 (1) rozhodnúť o záväznosti týchto záväzkov pre dotknuté podniky. Takéto rozhodnutie je možné prijať na vymedzené obdobie s uvedením, že dôvody na zásah Komisie viac nepretrvávajú. Komisia uverejní podľa článku 27 ods. 4 tohto istého nariadenia stručné zhrnutie prípadu a podstatu záväzkov. Zainteresované strany môžu predložiť svoje pripomienky v rámci lehoty stanovenej Komisiou.

2. ZHRNUTIE PRÍPADU

Prípad sa týka poskytovania technických opravárenských informácií týkajúcich sa vozidiel Mercedes-Benz a Smart nezávislým opravovniam zo strany spoločnosti DaimlerChrysler. Zisťovanie Komisie ukázalo, že DaimlerChrysler pravdepodobne neposkytol určité kategórie technických opravárenských informácií po skončení prechodného obdobia stanoveného v nariadení Komisie 1400/2002 (2). Navyše v čase, keď Komisia začala svoje zisťovanie, nezaviedol DaimlerChrysler podľa predbežného posúdenia Komisie ešte stále efektívny systém umožňujúci nezávislým opravovniam neviazaný prístup k technickým opravárenským informáciám. Hoci DaimlerChrysler počas zisťovania Komisie zlepšil dostupnosť svojich technických informácií, konkrétne zriadením internetovej stránky venovanej technickým informáciám (ďalej len „TI stránka“) v júni 2005, informácie dostupné nezávislým opravovniam sa javia byť naďalej neúplné.

V decembri 2006 začala Komisia konanie a zaslala spoločnosti DaimlerChrysler predbežné posúdenie zahŕňajúce predbežný názor, že dohody, ktoré DaimlerChrysler uzatvoril so svojimi partnermi v oblasti popredajných servisných služieb v súvislosti s vozidlami značky Mercedes-Benz a Smart, vzbudzujú obavy, pokiaľ ide o ich zlučiteľnosť s článkom 81 ods. 1 Zmluvy o ES.

V týchto dohodách sa od členov autorizovanej siete Mercedes-Benz a Smart v podstate vyžaduje, aby vykonávali celý rad opráv spojených s príslušnými značkami vozidiel, čím sú vlastne z poskytovania služieb vylúčené iné firmy, ktoré by chceli ponúkať odlišné a/alebo špecifickejšie služby, ako aj nezávislí veľkopredajcovia náhradných dielov. Komisia sa obávala, že by negatívne dôsledky takýchto dohôd mohla posilniť aj skutočnosť, že DaimlerChrysler neposkytol nezávislým opravovniam primeraný prístup k technickým informáciám. Podľa predbežnej analýzy Komisie by takýto postup mohol prispieť k zhoršeniu postavenia nezávislých opravovní na trhu, čo by mohlo viesť k zmenšeniu trhu pre nezávislých veľkopredajcov s náhradnými dielmi a spôsobiť značné poškodenie na strane spotrebiteľa podstatným zmenšením ponuky náhradných dielov, ako aj problémy v oblasti bezpečnosti a nedostatočný prístup k inovatívnym opravovniam.

Navyše sa zdá, že skutočnosť, že DaimlerChrysler údajne neposkytol nezávislým opravovniam primeraný prístup k technickým informáciám, nedovoľuje uplatnenie výnimky podľa nariadenia (ES) č. 1400/2002 na tieto dohody s jeho partnermi v oblasti popredajných servisných služieb, keďže podľa článku 4 ods. 2 nariadenia sa uvedená výnimka neuplatňuje, ak dodávateľ motorových vozidiel odmietne poskytnúť nezávislým operátorom prístup k technickým informáciám, diagnostickým alebo iným zariadeniam, nástrojom vrátane akéhokoľvek relevantného softvéru alebo školenia vyžadovaného na opravu a údržbu týchto motorových vozidiel.

Napokon Komisia dospela k predbežnému názoru, že v súvislosti s nedostatočným prístupom k technickým opravárenským informáciám nemôže sa na dohody uzatvorené medzi DaimlerChrysler a jeho autorizovanými opravovňami uplatňovať ustanovenie článku 81 ods. 3. Zdá sa, že rast efektívnosti, ktorý možno z prevádzky vybraných sietí autorizovaných opravovní očakávať, nie je v podstate dostatočnou kompenzáciou negatívneho ovplyvnenia hospodárskej súťaže zapríčineného v súčasnej dobe neadekvátnym prístupom k technickým opravárenským informáciám spojeným s príslušnými značkami poskytnutým nezávislým operátorom a následnou ochranou autorizovaných sietí DaimlerChrysler pred konkurenčným tlakom vyvíjaným zo strany sektora nezávislých opravovní.

3. PODSTATA PONÚKANÝCH ZÁVÄZKOV

DaimlerChrysler ponúkol Komisii záväzky s cieľom rozptýliť obavy uvedené v súvislosti s hospodárskou súťažou v predbežnom posúdení. Navrhuje, aby všetky tieto záväzky zostali v platnosti do 31. mája 2010. Stručné zhrnutie záväzkov je uvedené v nasledujúcej časti a uverejnené v anglickom znení na internetovej stránke Generálneho riaditeľstva pre hospodársku súťaž: http://ec.europa.eu/comm/competition/index_en.html.

3.1 Predmetné technické informácie

Podľa zásady na určenie rozsahu informácií, ktoré je potrebné sprístupniť, nesmie dochádzať k diskriminácii medzi nezávislými a autorizovanými opravovňami. V tejto súvislosti DaimlerChrysler zabezpečí, aby všetky technické informácie, nástroje, zariadenia, softvér a školenia nevyhnutné na realizáciu opráv a údržby jeho motorových vozidiel a poskytnuté zo strany alebo v mene DaimlerChrysler autorizovaným opravovniam a/alebo nezávislým dovozcom vozidiel značky Mercedes-Benz a Smart v ktoromkoľvek členskom štáte, boli takisto poskytnuté nezávislým opravovniam.

„Technické informácie “v zmysle článku 4 ods. 2 nariadenia (ES) č. 1400/2002 zahŕňajú všetky informácie poskytované autorizovaným opravovniam potrebné na opravu a údržbu motorových vozidiel značky Mercedes-Benz a Smart. Konkrétne sem patrí softvér, chybové kódy a iné parametre spolu s aktualizáciami, ktoré sú pri elektronických riadiacich jednotkách (electronic control units – ECUs) potrebné na zadanie alebo obnovenie nastavení odporúčaných spoločnosťou DaimlerChrysler, ďalej metódy identifikácie motorového vozidla, katalógy náhradných dielov, pracovné riešenia vyvinuté na základe praktických skúseností týkajúcich sa problémov typických pre ten ktorý model alebo sériu, informácie o zvolávacích akciách a iné informácie o opravách, ktoré môžu byť realizované bezplatne v rámci autorizovanej siete opravovní.

Prístup k nástrojom zahŕňa aj prístup k elektronickým diagnostickým alebo iným opravárenským nástrojom spolu s príslušným softvérom vrátane jeho pravidelných aktualizácií, ako aj popredajný servis pre tieto nástroje.

Navrhované záväzky zaviažu DaimlerChrysler a s ním spojené podniky, nebudú však priamo záväzné pre nezávislých dovozcov motorových vozidiel značky Mercedes-Benz a Smart.

Preto DaimlerChrysler súhlasil s tým, že v tých členských štátoch, do ktorých distribuuje svoje motorové vozidlá prostredníctvom nezávislých dovozcov, bude sa usilovať zmluvne zaviazať tieto podniky, aby nezávislým opravovniam bezplatne a na nediskriminačnej báze sprístupnili prostredníctvom svojich národných obchodných internetových stránok akékoľvek technické informácie alebo jazykové verzie takýchto technických informácií, ktoré dotknutí dovozcovia poskytli autorizovaným opravovniam v dotknutom členskom štáte, a ktoré nezávislé opravovne nemajú k dispozícii na TI stránke.

Podľa odôvodnenia 26 nariadenia nie je DaimlerChrysler povinný poskytovať nezávislým opravovniam technické informácie, ktoré by tretej strane umožnili obísť alebo vypnúť zabudované poplašné zariadenie proti odcudzeniu vozidla a/alebo rekalibrovať (3) elektronické zariadenia alebo zasahovať do zariadení, ktoré určujú výkon vozidla. Ako každú výnimku uvedenú v právnych predpisoch EÚ, je potrebné aj odôvodnenie 26 interpretovať veľmi úzko. Ak by sa aj DaimlerChrysler chcel odvolávať na túto výnimku, aby nezávislým opravovaniam nemusel poskytnúť technické informácie, zaviazal sa obmedziť množstvo neposkytnutých informácií len na tie, ktoré by mohli narušiť ochranu uvedenú v odôvodnení 26, a zabezpečiť, že absencia takýchto informácií nebude brániť nezávislým opravovniam vo výkone prác iných, než sú uvedené v odôvodnení 26, vrátane prác na takých častiach, ako je elektronický manažment motora, airbagy, napínače bezpečnostných pásov alebo prvky centrálneho uzamykania.

3.2 Uverejnenie

V článku 4 ods. 2 nariadenia sa stanovuje, že technické informácie musia byť sprístupnené takým spôsobom, ktorý vyhovuje potrebám nezávislých opravovní. Zahŕňa to ako sprístupnenie informácií, tak aj stanovenie cien pri zohľadnení rozsahu, v akom nezávislé opravovne využívajú uvedené informácie.

DaimlerChrysler umiestni na TI stránku všetky technické informácie týkajúce sa modelov, ktoré boli uvedené na trh po roku 1996 a zabezpečí, aby sa na TI stránke alebo na akejkoľvek inej stránke, ktorá by ju mohla v budúcnosti nahradiť, nachádzali vždy všetky aktualizované technické informácie. Ak DaimlerChrysler nezávislým opravovniam na svojej obchodnej internetovej stránke v dotknutom členskom štáte bezodkladne a bezplatne sprístupní určité technické informácie týkajúce sa modelov uvedených na trh po roku 1996 alebo jazykové verzie týchto informácií, ktoré DaimlerChrysler alebo s ním spojené podniky poskytujú autorizovaným opravovniam v príslušnom členskom štáte a ktoré nie sú dostupné na TI stránke, bude sa to pokladať za splnenie záväzkov zo strany spoločnosti DaimlerChrysler.

DaimlerChrysler vždy zabezpečí, aby bolo TI stránku možné kedykoľvek rýchlo nájsť a aby poskytovala ekvivalentnú úroveň informácií, akú umožňujú metódy poskytovania technických informácií členom jeho autorizovaných sietí. Ak DaimlerChrysler alebo podnik konajúci v mene DaimlerChrysler sprístupní určité technické informácie autorizovaným opravovniam, najmä ak budú v jazykovej verzii niektorého zo štátov EÚ, DaimlerChrysler zabezpečí, aby bola táto jazyková verzia informácií bezodkladne umiestnená na TI stránku.

DaimlerChrysler stanovil ročný poplatok za prístup na TI stránku na 1 254 EUR (1 239 EUR za prístup do hlavnej časti WIS net, elektronický katalóg náhradných dielov na sieti je prístupný bezplatne, platí sa len ročný poplatok 15 EUR na pokrytie administratívnych výdavkov). Aby bola dodržaná požiadavka vyváženosti stanovená v nariadení, súhlasil DaimlerChrysler s tým, že poskytne mesačnú, týždennú, dennú a hodinovú pomernú tarifu pre prístup na WIS net pri cene 180 EUR, 70 EUR, 20 EUR a 4 EUR. DaimlerChrysler súhlasí so zachovaním tohto systému spoplatnenia prístupu na stránku a nebude poplatky zvyšovať nad priemernú mieru inflácie v rámci EÚ.

3.3 Zásada minimálnych požiadaviek

Záväzky, ktoré na seba prevzal DaimlerChrysler, sa nedotýkajú žiadnych súčasných ani budúcich požiadaviek stanovených v právnych predpisoch Spoločenstva alebo vo vnútroštátnych právnych predpisoch, ktoré by mohli zväčšiť rozsah technických informácií, ktoré musí DaimlerChrysler poskytnúť nezávislým operátorom, a/alebo stanoviť lepší spôsob poskytnutia týchto informácií.

3.4 Vyriešenie sporu

DaimlerChrysler sa zaväzuje akceptovať arbitráž na urovnanie sporu týkajúceho sa poskytovania technických informácií, ak si jej uplatnenie vyžiada nezávislá opravovňa alebo združenie takýchto opravovní. Arbitráž sa riadi vnútroštátnymi pravidlami pre arbitráž a hmotným právom, na ktorom sa DaimlerChrysler zmluvne dohodol s autorizovanými opravovňami v členskom štáte, v ktorom má žiadajúca strana svoje sídlo. DaimlerChrysler sa zaväzuje poskytnúť na požiadanie informácie o týchto pravidlách. Arbitrážny senát pozostáva z troch arbitrov menovaných v súlade s týmito pravidlami. Arbitráž sama sa nedotýka práva podať v tejto záležitosti žalobu na príslušnom vnútroštátnom súde.

4. VÝZVA NA PREDLOŽENIE PRIPOMIENOK

Na základe testu trhu má Komisia v úmysle prijať rozhodnutie podľa článku 9 ods. 1 nariadenia (ES) č. 1/2003, ktorým vyhlási vyššie zhrnuté záväzky uverejnené na internetovej stránke Generálneho riaditeľstva pre hospodársku súťaž (4) za záväzné. V súlade s článkom 27 ods. 4 nariadenia 1/2003 vyzýva Komisia zainteresované tretie strany, aby predložili svoje pripomienky k navrhovaným záväzkom. Tieto pripomienky musia byť Komisii doručené najneskôr do jedného mesiaca odo dňa uverejnenia. Pripomienky je možné zaslať Komisii na túto emailovú adresu: comp-infotech@ec.europa.eu, faxom (č. (32-2) 296 29 11) alebo poštou s uvedením referenčného čísla COMP/39.140 – DaimlerChrysler na túto adresu:

European Commission Directorate-General for Competition Antitrust Registry J-70 B-1049 Brussels

V ďalšom priebehu konania môže byť po uverejnení tohto oznámenia nutné alebo vhodné sprístupniť zhrnutie prijatých pripomienok stranám, ktoré ponúkajú záväzky. Z tohto dôvodu vás žiadame, aby ste vyznačili dôverné informácie alebo obchodné tajomstvá. Oprávnené požiadavky budú zohľadnené.

(1) Ú. v. EÚ L 1, 4.1.2003, s. 1.

(2) Ú. v. L 203, 1.8.2002, s. 30.

(3) T. j. modifikovať pôvodné nastavenia ECU odlišne od odporúčaní DaimlerChrysler.

(4) http://ec.europa.eu/comm/competition/index_en.html